ZAPISNIK

 Sa 32. sjednice Gradskog vijeća Grada Cresa koja je održana 28. studenog 2016. godine, u Gradskoj vijećnici Grada Cresa, s početkom u 14.00 sati.

 Na sjednici je prisutno 10 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Samir Mujagić, Gaetano Negovetić, Fiorenco Pinezić, Nenad Kučić, Petar Miočić i Patris Salković. Odsutni: Anton Čule, Maja Sepčić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Dubravka Fak, voditeljica Odsjeka za komunalno stambeni sustav, Walter Salković, voditelj Odsjeka za stručne poslove gradonačelnika; Neven Kruljac, direktor društva Vodoopskrba i odvodnja Cres Lošinj d.o.o., Bojan Purić, predstavnik tiska i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 32. sjednicu, te dao na usvajanje zapisnike sa 30. i 31. sjednice Gradskog vijeća.

 Jednoglasno su usvojeni zapisnici sa 30. i 31. sjednice Gradskog vijeća koje su održane 28. rujna i 3. listopada 2016. godine.

 Marčelo Damijanjević predložio je sljedeći dnevni red koji je jednoglasno usvojen:

**Dnevni red:**

1. Aktualni sat.
2. Prijedlog odluke o priključenju na komunalne vodne građevine na području Grada Cresa.
3. Prijedlog Proračuna Grada Cresa za 2017. godinu – *I čitanje.*
4. Prijedlog odluke o drugim izmjenama i dopunama Proračuna Grada Cresa za 2016. godinu.
5. Izvješće o radu Gradonačelnika za razdoblje od 1. siječnja do 30. lipnja 2016.
6. Prijedlog odluke o određivanju poslova prijevoza pokojnika koji se financiraju iz Proračuna Grada Cresa.
7. Prijedlog odluke o razdvajanju naselja Miholašćica na dva naselja: Miholašćica i Zaglav.
8. -Prijedlog zaključka o raspisivanju javnog natječaja za prodaju dijela nekretnine č.zgr. 10 k.o. Cres.

-Prijedlog zaključka o raspisivanju javnog natječaja za prodaju dijela nekretnina č.zgr. 245/1 i č.zgr. 245/2 k.o. Dragozetići.

**Ad. 1. Aktualni sat**

Petar Miočić, Fiorenco Pinezić i Gaetano Negovetić očitovali su se o odgovorima dobivenim na postavljena vijećnička pitanja.

Marčelo Damijanjević izrazio je nazadovoljstvo dobivenim odgovorom na vijećničko pitanje u vezi izgradnje stanova po programu POS-a. Postavio je dopunsko pitanje koje glasi: Što konkretno Grad radi na izgradnji stanova po programu POS-a, u kojoj je fazi danas?

Petar Miočić postavio je sljedeće pitanje:

Kada će zasvijetliti rasvjeta na cesti D100? Sve je postavljeno a ne svijetli.

Gaetano Negovetić postavio je sljedeća vijećnička pitanja:

1. Na prošloj sjednici zatražio je izvješće od Lovačkog društva i još uvijek čeka to izvješće. Predložio je i održavanje tematske sjednice u vezi izlova divljači što smatra da je sada potrebno jer su komentari da se o izlovu i o štetama ne vodi više briga kao prije.
2. Da li su u Proračunu za 2017. predviđena sredstva za povećanje plaća djelatnicima Dječjeg vrtića?
3. Da li će i na koji način biti nagrađena tajnica Grada Cresa za to što je proglašena najboljom tajnicom? Svakako bi je trebalo nagraditi pa i povećati koeficijent na plaću.

Nenad Kučić postavio je sljedeće vijećničko pitanje:

Da li je moguće promijeniti radno vrijeme Ljekarne u Cresu koja radi do 13.00 sati jer ponekad ljudi sa sela ne stignu do tada dignuti lijekove, a popodne se otvara tek u 18.00 sati?

Dragan Medarić postavio je sljedeće vijećničko pitanje:

Kada će se upaliti javna rasvjeta na potezu od kampa prema gradu?

Oliver Filipas postavio je sljedeća vijećnička pitanja:

1. Da li Grad ima informaciju kada će se početi graditi trgovački centar Plodine?
2. Da li ima nešto novo u vezi pješačkog prijelaza na županijskoj cesti između ambulante i zone Volnik koji je zaista potreban, zbog velikog broja ljudi koji tamo rade?

Marčelo Damijanjević postavio je sljedeće vijećničko pitanje

Kada će se urediti potez ceste na predjelu Melin, od šumice prema hotelu Kimen? Tim dijelom prolazi jako puno pješaka osobito turista, a cesta ne odgovara normalnim uvjetima. Općenito ga interesira kako se utvrđuju prioriteti za sanaciju županijskih cesta na području Grada Cresa. Obično se te ceste saniraju u dogovoru s Gradom Cresom koji isto ulaže sredstva. Pred par godina uređena je cesta na Melinu i to dobro izgleda a onda se druge godine išlo na dio ceste od kampa prema raskršću za kulu, gdje su postavljena rasvjetna tijela koja već 4 godine ne svijetle i nema naznaka da će uskoro zasvijetliti. Bolje bude bilo da se uređivala neka druga cesta odnosno da se dovršilo ono što je započeto. Zanima ga kako se određuje koje će se županijske ceste na području Grada rekonstruirati.

Kristijan Jurjako odgovorio je na dio postavljenih pitanja.

**Ad. 2.**

Neven Kruljac direktor društva Vodoopskrba i odvodnja Cres Lošinj d.o.o. obrazložio je Prijedlog odluke o priključenju na komunalne vodne građevine na području Grada Cresa.

Bez rasprave, jednoglasno je donesena sljedeća

**Odluka:**

Usvaja se Odluka o priključenju na komunalne vodne građevine na području Grada Cresa. Odluka o priključenju na komunalne vodne građevine na području Grada Cresa objaviti će se u “Službenim novinama” Primorsko-goranske županije.

**Ad. 3.**

Nada Kremenić obrazložila je Prijedlog Proračuna Grada Cresa za 2017. godinu u prvom čitanju.

Marčelo Damijanjević upitao je da li se planira sanacija ceste za Pernat s obzirom da se svake godine za tu cestu koja je u lošem stanju, predvidi neki iznos za asfalt. Isto tako upitao je što se namjerava u Creskom muzeju u vezi stalnog postava. Napomenuo je da Creski muzej istina djeluje kao samostalna ustanova ,ali dužan je temeljem Statuta od osnivača dobiti suglasnost na neke akte odnosno podnositi izvješća. Do sada Gradsko vijeće nije dobilo ni jedan akt, ni plan, ni izvješće o realizaciji a ni za za sljedeću godinu Gradsko vijeće nije odobrilo plan rada. Smatra da bi ravnateljica trebala o tom voditi računa. U Proračunu je predviđeno 290 tisuća kuna za Javnu ustanovu Priroda odnosno za Eko centar u Belom. Upitao je koliko će se ukupno sredstava izdvojiti za taj centar da bi se sve stavilo u funkciju. Pita stoga jer mu se čini da se svake godine sve više izdvaja, a da se udruzi koja je prije bila davalo toliko sredstava možda ne bi otišli s ovog područja.

Gaetano Negovetić osvrnuo se uređenje lučice Grabar gdje Grad Cres prenosi Županijskoj lučkoj upravi 600 tisuća kuna. Grad je uvijek sufinancirao njihove projekte, ali po njegovom mišljenju Lučka uprava stagnira, ne radi dobro, za razliku od mandata prethodnog ravnatelja. Još 2010. godine projekt izgradnje lučice se izmijenio, već je prošlo dosta vremena a tek se sada uređuje prostor. Prije su ulaganja Grada bila 300 tisuća sada je to 600 tisuća kuna što nije dobro i dokaz da Lučka uprava ne radi dobro. Sredstva za izradu prostorno-planske dokumentacije predviđena su za izradu izmjena i dopuna prostornog plana uređenja Grada Cresa i podržava to, ali se nada da će se te investicije za koje se traži izmjena plana i realizirati u neko skoro vrijeme a ne da se 20 godina ne radi ništa. Smatra da je dobro da je u školi predviđen cjelodnevni boravak jer vrtić pa i osnovna i srednja škola, to je budućnost Cresa, a u to spada i povećanje koeficijenta za plaće djelatnika vrtića. Smatra da je za sportske udruge planiran premali iznos, te je predložio povećanje za 250 tisuća kuna za sportske klubove.

Dragan Medarić smatra da Županijska lučka uprava ne stagnira i ne radi loše. Naprotiv prihodi se povećavaju. Ukazao je na probleme koji se pojavljuju posebno posljednih godina a to je komunalni red odnosno nered u gradu. Odluka o komunalnom redu se ne poštuje i stoga je predložio da se u Proračunu za 2017. osiguraju sredstva za zapošljavanje više pomoćnih redara u sezoni koji bi osiguravali komunalni red.

Petar Miočić predložio je da se udruzi branitelja povećaju sredstva na 15.000, kn s obzirom da su veoma aktivni, te da planiraju u sljedećoj godini različite aktivnosti.

U raspravi su još sudjelovali Gaetano Negovetić, Dragan Medarić, Marčelo Damijanjević, Kristijan Jurjako i Nenad Kučić.

Nakon zaključene rasprave donesen je sljedeći

**Zaključak:**

Prihvaća se Prijedlog Proračuna Grada Cresa za 2017. godinu u prvom čitanju. Ovlašćuju se stručne službe da sve iznesene primjedbe i prijedloge proslijede Gradonačelniku radi pripreme konačnog Prijedloga Proračuna Grada Cresa za 2017. godinu s pratećim aktima.

**Ad. 4.**

Nada Kremenić obrazložila je Prijedlog odluke o drugim izmjenama i dopunama Proračuna Grada Cresa za 2016. godinu.

U raspravi je Gaetano Negovetić posebno istaknuo sporost u donošenju odluka jer je za dobivanje kredita za radove planirane u 2016. trebalo godinu dana i sada se ti radovi prenose u 2017. godinu.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o drugim izmjenama i dopunama Proračuna Grada Cresa za 2016. godinu s pratećim aktima: Odluka o drugim izmjenama i dopunama Programa održavanja komunalne infrastrukture u Gradu Cresu za 2016. godinu i Odluka o drugim izmjenama i dopunama Programa gradnje objekata i uređaja komunalne infrastukture u Gradu Cresu za 2016. godinu. Usvojeni akti objaviti će se u “Službenim novinama” Primorsko-goranske županije.

**Ad. 5.**

Kristijan Jurjako, gradonačelnik, obrazložio je izvješće o svom radu za razdoblje od 1. siječnja do 30. lipnja 2016. godine.

Marčelo Damijanjević je otvarajući raspravu istaknuo da je ovo vjerojatno zadnje izvješće Gradonačelnika jer su sljedeće godine izbori pa će, s obzirom na rokove, izbjeći podnijeti izvješće za drugi dio godine. U obrazloženju ovog izvješća Gradonačelnik je govorio o manje važnim stvarima. O onim važnim stvarima, koji se tiču života u Cresu, kao što je već prije spomenut komunalni red nije bilo govora. Odluku o komunalnom redu donijelo je Gradsko vijeće ali se ona ne provodi i najveće je nezadovoljstvo građana u tom dijelu. Ako Gradonačelnik ne provodi odluku onda će i dalje vladati nered. Nekretninama i javnim površinama se ne gospodari dobro. Kaže Gradonačelnik da Odluka o komunalnom redu nije dobra i da je treba mijenjati. Smatra da je Odluka dobra, ali da se ne provodi ili se provodi selektivno. Grad na prijavu građana, obično u malim uličicama, izdaje rješenje o uklanjanju klima uređaja koji našom Odlukom nisu dozvoljeni. Nad strankama se provodi izvršenje. A u centru grada ima puno klima uređaja, jako vidljivih i ništa se ne poduzima. Tako i za antene i druge stvari koje našom Odlukom nisu dozvoljene. Odluka se na takav način ne smije primjenjivati. Druga stvar je sporost u donošenju odluka. Ni jedna se investicija ne može napraviti bez kredita. Tako je prije 4 godine bilo govora o izgradnji stanova po POS-u i bila je osoba iz APN-a i bili su zainteresirani građani i još se ništa nije napravilo. Prije 4 godine mijenjala se prostorno planska dokumentacija za Plodine a do danas se isto tako ništa nije napravilo, javna rasvjeta stoji ugašena već 4 godine. Treće, zamjerio je Gradonačelniku što je svoj privatni interes stavio iznad javnog interesa. Potpredsjednik Vlade je zbog toga morao odstupiti i po njegovom mišljenju to će obilježiti gradonačelnikov cijeli mandat.

Kristijan Jurjako je odgovarajući na primjedbe, istaknuo da ima puno dobrih stvari koje su napravljene ali on od Predsjednika Vijeća nikad nije čuo pohvalu. Ne radi se o sporosti donošenja odluka već je proces dobivanja kredita završen neposredno pred sezonu, kada se nije moglo raditi, stoga se tek sada kreće u radove. Za privatne investitore nema mehanizma kojima bi ih se moglo natjerati da izgrade nešto. Što se tiče izjave da je svoj privatni interes stavio ispred javnog, za utvrđivanje toga postoje institucije koje to ispituju i koje rade svoj posao. Korištenje javnih površina nije idealno ali se nastoji uvijek naći neki kompromis, da svi budu zadovoljni. Obveza je Grada da izradi strategiju upravljanja imovinom pa će se onda definirati ciljevi i u skladu s tim postupati.

Petar Miočić pohvalio je sudjelovanje Gradonačelnika u obilježavanju obljetnice pogibije branitelja u Novigradu, te posjet Comacchiu i misli da se na te susrete trebalo odazivati više vijećnika. Dobro je što je Odbor za nacionalne manjine PGŽ posjetio Cres što znači da se i o manjinama vodi računa a pohvalio je i dovršenje šetnice na Dražici koju su obišli i Županijski čelnici.

U raspravi su još sudjelovali Gaetano Negovetić, Marčelo Damijanjević i Kristijan Jurjako.

Nakon zaključene raspave, sa 8 glasova “za”, 1 glasom “protiv” i 1 “suzdržanim” glasom donesen je sljedeći

**Zaključak:**

Usvaja se Izvješće o radu Gradonačelnika za razdoblje od 1.siječnja do 30. lipnja 2016. godine. Izvješće o radu Gradonačelnika za razdoblje od 1. siječnja do 30. lipnja 2016. sastavni je dio ovog zaključka.

**Ad. 6.**

Patricija Purić obrazložila je Prijedlog odluke o određivanju poslova prijevoza pokojnika koji se financiraju iz Proračuna Grada Cresa.

U raspravi je sudjelovao Petar Miočić.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o određivanju poslova prijevoza pokojnika koji se financiraju iz Proračuna Grada Cresa. Odluka o određivanju poslova prijevoza pokojnika koji se financiraju iz Proračuna Grada Cresa objaviti će se u “Službenim novinama” Primorsko-goranske županije.

**Ad. 7.**

Patricija Purić obrazložila je Prijedlog odluke o razdvajanju naselja Miholašćica na dva naselja: Miholašćica i Zaglav.

U raspravi su sudjelovali Fiorenco Pinezić, Patricija Purić, Marčelo Damijanjević i Kristijan Jurjako.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o razdvajanju naselja Miholašćica na dva naselja: Miholašćica i Zaglav. Odluka o razdvajanju naselja Miholašćica na dva naselja: Miholašćica i Zaglav objaviti će se u “Službenim novinama” Primorsko-goranske županije.

**Ad. 8.**

Patricija Purić obrazložila je prijedloge zaključaka o raspisivanju natječaja za prodaju nekretnina u suvlasništvu Grada Cresa.

Bez rasprave, jednoglasno su doneseni sljedeći

**Zaključci:**

1. Raspisat će se javni natječaj za prodaju nekretnine zemljišnoknjižne oznake č. zgr. 10, k.o. Cres, s uknjiženim pravom vlasništva Grada Cresa u 1/3 dijela u naravi kuća u Cresu u Ulici Palada 7, po početnoj cijeni od 342.357,31 kuna, utvrđena Elaboratom procjene vrijednosti nekretnina od 1. rujna 2015. godine izrađen od stalnog sudskog vještaka u građevinarstvu Jasminke Lilić, dipl. ing. građ. Ovlašćuje se gradonačelnik Grada Cresa na provedbu javnog natječaja. Ovaj Zaključak stupa na snagu danom donošenja.
2. Raspisati će se javni natječaj za prodaju 1/2 dijela nekretnina zemljišnoknjižnih oznaka č. zgr. 245/1 i č. zgr. 245/2, k.o. Dragozetići, s uknjiženim pravom vlasništva Grada Cresa, što je u naravi nekretnina stambene namjene, napuštena i u lošem stanju, po početnoj cijeni od 139.320,50 kuna, utvrđena Elaboratom procjene vrijednosti nekretnina 29-09-2015 izrađen od stalnog sudskog vještaka u građevinarstvu Jasminke Lilić, dipl. ing. građ. Ovlašćuje se gradonačelnik Grada Cresa na provedbu javnog natječaja. Ovaj Zaključak stupa na snagu danom donošenja.

U 17.15 sati predsjednik Gradskog vijeća Marčelo Damijanjević zatvorio je 32. sjednicu Gradskog vijeća.

Klasa: 021-01/16-1/19

Ur. broj: 2213/02-01-16-12

Cres, 28. studenog 2016.

Zapisnik sastavila Predsjednik Gradskog vijeća

Patricija Purić Marčelo Damijanjević